Torben Hansen (S), 2010-06-10:
Først vil jeg starte med at meddele, at Socialdemokratiet vil have sagen tilbage i Arbejdsmarkedsudvalget.
Der har været næsten 20 deputationer i Arbejdsmarkedsudvalget for at protestere mod den her dagpengeforringelse, men de har også været der for at gøre opmærksom på, hvad det er for nogle konsekvenser, det har rundtomkring i landet – og tak til deputationerne for det.
Der har været deputationer fra Frederikshavn, Thy, Mors, Århus, Horsens, Odense og København, og alle har fortalt om medlemmer, der ikke kan finde arbejde og vil falde ud af dagpengesystemet på grund af forringelserne af perioden.
Flere deputationer kunne dog også fortælle om ledighedsprocenter på under 1, da det gik godt, hvor de nu er tocifrede.
De kunne også fortælle, at det er alle, der bliver ramt aldersmæssigt, men at det eksempelvis inden for byggefagene især er de unge og nyuddannede, mens det i andre brancher er det de uuddannede på over 50 år, der står for skud.
Mange deputationer nævnte også, at de ikke forstod, at det skulle komme som en tyv om natten, at det skulle komme så pludseligt uden grundige drøftelser med arbejdsmarkedets parter.
Mange nævnte også, at de mente, at det ville føre til et stift og ufleksibelt arbejdsmarked med de uheldige konsekvenser, det har.
FOA nævnte, at en typisk langtidsledig hos dem oftest bor i et udkantsområde.
Flere nævnte også, at afkortningen af dagpengene ville forstærke problemerne for dem, der af og til måtte tage en dag på vejrlig eller var på fordeling, fordi 1 dag på fordeling koster 1 uges dagpengeret – en ret, der nu forkortes.
Det vil give et mindre fleksibelt arbejdsmarked.
Flere deputationer så også det her i sammenhæng med regeringens voldsomme besparelser på voksenefteruddannelsen og voksenvidereuddannelsen og SVU'en, fordi et lavere uddannelsesniveau automatisk giver større risiko for langtidsledighed.
Nogle deputationer nævnte også, at mobiliteten – både den geografiske og den fagmæssige – vil komme under pres.
Og det er jo et synspunkt, som de ihærdigt er blevet bakket op i af bl.a. den tidligere statsminister Anders Fogh Rasmussen, for han gjorde sig også til talsmand for det samme synspunkt den 17. december 2003 i Folketingssalen, altså netop at mobiliteten, både den geografiske og den fagmæssige, vil komme under pres.
Så det vil sige, at praktikerne, der sidder til daglig med problemerne, var og er imod forringelserne, da de direkte i forhold til deres medlemmer kan se konsekvenserne.
Deputationerne understregede således også den argumentation, som Socialdemokratiet brugte under førstebehandlingen.
Allerede for nuværende er der næsten 10.000 ledige på dagpenge, der har været ledige i mere end 2 år.
Endvidere har 25.000 ledige været ledige i mellem 1 og 2 år
, og tusindvis af dem vil komme på kontanthjælp, da der ikke er et arbejdsmarked for nuværende, der står og skriger på deres arbejdskraft.
Med den her såkaldte genopretningspakke har regeringen jo også gjort efter- og videreuddannelse sværere og dyrere ved at skære i VU-godtgørelsen og SVU'en.
Og de stramninger, der her bliver gennemført, ser Socialdemokratiet som væsentlige forringelser af den danske flexicuritymodel.
Det vil udhule sikkerhedsnettet og forringe de efteruddannelsesmuligheder, der sikrer arbejde, og som opretholder en arbejdsstyrke, der hurtigt kan omstille sig i takt med nye konkurrencemæssige vilkår.
Regeringen har på den ene side i årevis rejst Europa tyndt for at holde skåltaler for den danske flexicuritymodel over for de øvrige EU-lande, mens denne på den anden side desværre støt og roligt er blevet forringet.
Og det hele er kommet pludseligt som en tyv om natten.
Socialdemokratiets konklusion på lovforslaget og genopretningspakken er klar: Efteruddannelsesmulighederne bliver voldsomt forringede.
Vi får en kortere dagpengeperiode, og det bliver vanskeligere at genoptjene retten til dagpenge.
Mange vil ende på kontanthjælp, hvor man jo næsten kun skal eje den skjorte, man har på, for at kunne få kontanthjælp.
Og mobiliteten vil både geografisk og fagligt blive nedsat.
Det er et frontalangreb på den danske model og flexicuritymodellen, og det er et angreb, som Socialdemokratiet vil stemme imod ved tredjebehandlingen.